LOXLEY เผยผลงานไตรมาส 3 ขาดทุนลดฮวบ 65% เหลือ 257 ลบ. หลังต้นทุนหด-รับรู้กำไรบ.ร่วม
LOXLEY เผยผลงานไตรมาส 3 ขาดทุนลดฮวบ 65% เหลือ 257 ลบ. จากช่วงเดียวกันเมื่อปีก่อนขาดทุน 729 ลบ. หลังต้นทุนหด-รับรู้กำไรบ.ร่วม ขณะที่งวด 9 เดือน ขาดทุนลดลง 89% เหลือ 94 ลบ. จากช่วงเดียวกันเมื่อปีก่อนขาดทุน 830 ลบ.
11 พ.ย. 2563

 บริษัท ล็อกซเล่ย์ จำกัด (มหาชน) หรือ LOXLEY รายงานผลการดำเนินงานงวดไตรมาส 3/63 สิ้นสุดวันที่ 30 ก.ย. ดังนี้

โดยผลการดำเนินงานในไตรมาสดังกล่าวมีผลขาดทุนลดลง เนื่องจากต้นทุนในการจัดจำหน่ายและบริหารลดลงจากงวดเดียวกันของปีก่อนที่ 13% ซึ่งเป็นผลจากการลดลงของค่าใช้จ่ายเกี่ยวกับพนักงานจากการปรับโครงสร้างองค์กรในไตรมาส 4/62 โดยยกเลิกหน่วยธุรกิจที่ไม่ทำกำไรและมีสภาพการแข่งขันเปลี่ยนไป
ขณะที่รายได้อื่นและกำไรจากการปรับมูลค่ายุติธรรมสำหรับไตรมาส 3/63 เท่ากับ 66 ล้านบาท เปลี่ยนแปลงจากงวดเดียวกันเมื่อปีก่อนที่มีจำนวน 35 ล้านบาท เนื่องจากไตรมาส 3 บริษัทมีกำไรจากการขายอสังหาริมทรัพย์เพื่อการลงทุนแห่งหนึ่งที่ไม่ได้เป็นสินทรัพย์หลักในการดำเนินงาน จำนวน 30 ล้านบาท
อีกทั้งส่วนแบ่งกำไรจากเงินลงทุนในบริษัทร่วมปละการร่วมค้าสำหรับไตรมาส 3/63 เท่ากับ 174 ล้านบาท เพิ่มขึ้น 61% จากงวดเดียวกันเมื่อปีก่อน ที่มีส่วนแบ่งกำไรเท่ากับ 109 ล้านบาท เกิดจากผลการดำเนินงานที่ดีขึ้นของบริษัทร่วมในกลุ่มธุรกิจผลิตภัณฑ์เหล็กเคลือบซึ่งผ่านจุดต่ำสุดมาแล้ว รวมถึงเมื่อต้นปี 2563 บริษัทร่วมทุนดังกล่าวยังได้เปิดโรงงานผลิตเหล็กเคลือบแห่งใหม่ที่มีเทคโนโลยีที่ทันสมัยที่สุดแห่งหนึ่งในอาเซียน และสามารถเพิ่มประสิทธิภาพการผลิตได้ดียิ่งขึ้น